Jabarkan Jaman cilik lan pawiyatané dari Elon Musk dalam bahasa jawa

Musk lair tanggal 28 Juni 1971 ing Pretoria, Gauteng, Afrika Kidul. Ibuné asma Maye Musk, modèl lan nimpuna dièt saka Regina, Kanada, lan bapaké asmané Errol Musk, insinyur èlèktromékanik, juru anggegana, lan juru samodra Afrika Kidul. Dhèwèké duwé adhi lanang jenengé Kimbal (lair 1972) lan adhi wadon Tosca (1974). Mbah wadon saka garis bapaké iku wong Inggris, lan dhèwèké uga duwé trah Walanda Pensylvania. Mbah kakung saka ibuné wong Amérikah, saka Minnesota. Sabanjuré wong tuwané pegatan ing taun 1980, Musk luwih kerep urip bareng bapaké ing pinggiran Pretoria.

Saka jaman cilikané, Musk wis seneng maca. Nalika umur 10 taun, dhèwèké seneng komputer lan dolanan Commodore VIC-20. Dhèwèké sinau carané gawé program komputer dhéwé nalika umur 12 taun, banjur ngedol kodhe vidio gim Blastar saka BASIC gawéyané dhéwé menang kalawarta PC lan Office Technology kira-kira ana $500. Gim iki isih ana ing internèt.

Nalika isih cilik, Musk kerep digodha lan ditukari kanca-kancané. Dhèwèké tau lumebu rumah sakit gara-gara diuncalaké saka dhuwur undhak-undhakan banjur dijotosi nganti semaput karo kanca-kancané.

Musk ing kawitan disekolahaké ing sekolah partikelir Waterkloof House Preparatory School kang nganggo basa Inggris. Musk banjur lulus saka Pretoria Boys High School lan boyong menyang Kanada nalika sasi Juni 1989, nepaki sadurungé ambal warsané kang kaping 18,  sabanjuré diaku dadi warga Kanada sarana ibuné. Jalaran ibuné asli Kanada, dhèwèké wis dianggep dadi wong Kanada wiwit lair.

Nalika umur 17 taun, Musk ketampa kuliah sarjana ing Queen's University ing Kingston, Ontario. Ing taun 1992, sawisé rong taun ing kampus kuwi, Musk malih menyang Universitas Pennsylvania, panggonan kang mènèhi dhèwèké gelar Sarjana Sains ing Fisika lan Sarjana Sains ing Ékonomi. Musk sengaja ndawakaké wektu kuliyahé saperlu ngrampungaké program ing Ékonomi. Nalika jaman semana, Musk lan kanca kuliyahé kang jenengé Adeo Ressi nyewa omah kanggo didadèkaké diskoték cilik-cilikan.

Sawetara taun 1995, Musk boyong menyang California kanggo kuliah program PhD Fisika Terapan lan Ngèlmu Material ing Universitas Stanford, nanging dhèwèké ora nerusaké sekolahé lan banjur milih dadi wiraswasta sawisé lumebu mung rong dina ing kampus kuwi.